Predkladacia správa

Materiál sa predkladá ako iniciatívny a bol spracovaný v spolupráci Ministerstva obrany Slovenskej republiky a Ministerstva zahraničných vecí Slovenskej republiky.
V decembri 2003 Európska rada potvrdila pripravenosť Európskej únie pre misiu v rámci európskej bezpečnostnej a obrannej politiky  v Bosne a Hercegovine. 
Severoatlantická aliancia počas istanbulského summitu 28. júna 2004 odsúhlasila ukončenie takmer 9-ročného pôsobenia operácie SFOR v Bosne a Hercegovine a vzala na vedomie pripravenosť Európskej únie vyslať do krajiny novú misiu podľa mandátu OSN (kapitola VII Charty OSN) . Rezolúcia Bezpečnostnej rady OSN č. 1551 z 9. júla 2004 podporila rozhodnutie NATO o ukončení operácie SFOR ako aj zámer Európskej únie vykonať novú  misiu zahŕňajúcu aj vojenské zložky, ktorá by bola pokračovaním SFOR so začiatkom od decembra 2004. Rezolúcia zdôrazňuje význam úlohy medzinárodného spoločenstva pri stabilizácii situácie v krajine a zdôrazňuje potrebu hlbšej spolupráce politických predstaviteľov Bosny a Hercegoviny s Medzinárodným súdnym tribunálom pre vojnové zločiny pre bývalú Juhosláviu (ICTY). 
V nadväznosti na istanbulské rozhodnutie NATO a  prijatú rezolúciu BR OSN prijala Rada Európskej únie Spoločnú akciu k vojenskej operácii EÚ v Bosne a Hercegovine (č. 2004/570/CFSP z 12. júla 2004), ktorej začiatok je naplánovaný na 2. december 2004. Táto vojenská operácia pod vedením EÚ sa uskutoční s využitím prostriedkov a spôsobilostí NATO, v súlade s dohodnutým mechanizmom Berlín Plus. Rada EÚ pre operáciu v Bosne a Hercegovine zvolila názov „ALTHEA“. Aliancia v Istanbule zároveň rozhodla o transformácii svojho pôsobenia v Bosne a Hercegovine po odchode SFOR formou vytvorenia nového menšieho veliteľstva NATO v Sarajeve (NATO HQ). 
Cieľom operácie ALTHEA je zabezpečiť vojenskú odstrašujúcu prítomnosť s cieľom zabrániť opätovnému vypuknutiu násilia, nepretržité dodržiavanie aspektov Všeobecnej rámcovej dohody pre mier v Bosne a Hercegovine, a v rámci svojho mandátu prispievať k bezpečnému a stabilnému prostrediu potrebnému pre napĺňanie hlavných úloh obsiahnutých v Implementačnom pláne Úradu vysokého predstaviteľa EÚ. Táto operácia bude súčasťou celkovej misie EÚ v Bosne a Hercegovine vykonávanej v rámci európskej bezpečnostnej a  obrannej politiky. 
Hlavnou úlohou veliteľstva NATO v Sarajeve bude asistencia orgánom Bosny a Hercegoviny v realizácii obrannej reformy a aktivít súvisiacich so snahou Bosny a Hercegoviny  stať sa členom Partnerstva za mier.
V rámci Zamerania zahraničnej politiky SR na rok 2004 bolo stanovené, že Slovenská republika už ako členská krajina EÚ a NATO sa bude viac ako doteraz spolupodieľať na medzinárodnej spolupráci s Bosnou a Hercegovinou v smere jej ďalšej demokratizácie a bezpečnostnej a ekonomickej stabilizácie. Vyslaním príslušníkov ozbrojených síl Slovenskej republiky do operácie ALTHEA v Bosne a Hercegovine a veliteľstva NATO v Sarajeve je v súlade so záujmami Slovenskej republiky a jej medzinárodnými záväzkami. Slovenská republika potvrdí konzistentnosť svojich zahraničnopolitických stanovísk ako krajina, ktorá je aktívnym členom NATO, EÚ a OSN. Zároveň sa tak pre ozbrojené sily Slovenskej republiky vytvoria ďalšie možnosti pre spolupôsobenie s ozbrojenými silami viacerých členských štátov Severoatlantickej aliancie a EÚ.
		Z uvedených dôvodov sa navrhuje vyslať 4 dôstojníkov ozbrojených síl Slovenskej republiky do operácie ALTHEA a 4 dôstojníkov do veliteľstva NATO v Sarajeve s požadovaným vojenským výstrojom a materiálom na dobu trvania mandátu operácie.
	Finančné náklady na prípravu, vyslanie a  ročný pobyt dôstojníkov v operácii ALTHEA a  veliteľstve NATO v Sarajeve v počte 8 osôb v celkovej sume 6 960 000,- Sk sú naplánované na rok 2005 a budú hradené z rozpočtu Ministerstva obrany Slovenskej republiky. 
	Tento materiál bol z dôvodu nekoncepčnej povahy predložený na skrátené medzirezortné pripomienkové konanie. Všetky pripomienky boli zapracované. Materiál sa na rokovanie vlády predkladá bez rozporov. Materiál nezakladá nároky na dodatočné výdavky zo štátneho rozpočtu a nemá vplyv na zamestnanosť.